RO Jurnalul Oficial al Uniunii Europene L 94/1

REGULAMENTUL (UE) NR. 304/2010 AL COMISIEI

din 9 aprilie 2010

de modificare a anexei II la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri pentru 2-fenil-fenol din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE a Consiliului (1), în special articolul 14 alineatul (1),

întrucât:

(1) 2-fenil-fenol este o substanță activă care face parte din etapa a patra a programului de revizuire din Directiva 91/414/CEE a Consiliului (2) pentru care a fost prezentat Comisiei un raport de evaluare la 19 decembrie 2008 sub forma Raportului științific al EFSA pentru 2-fenil-fenol (3). Raportul respectiv conține avizul Autorității Europene pentru Siguranța Alimentară, denumită în continuare „Autoritatea”, privind necesitatea stabilirii de limite maxime de reziduuri (LMR) pentru substanța activă menționată în conformitate cu articolul 12 alineatul (1) litera (b) din Regulamentul (CE) nr. 396/2005, precum și o propunere pentru astfel de LMR.

(2) Autoritatea a examinat în special riscurile la care sunt expuși consumatorii și animalele. Aceasta a evaluat utilizarea principală ca fungicid aplicat ulterior recoltei la citrice și pere și a concluzionat că, pe baza informațiilor disponibile, ar trebui stabilită o limită maximă de reziduuri (LMR) provizorie de 5 mg/kg pentru utilizarea notificată la citrice prin stropire. Pentru confirmarea evaluării riscului, Autoritatea a solicitat confirmarea faptului că metoda analitică aplicată în studiile privind reziduurile cuantifică în mod corect reziduurile de 2-fenil-fenol, 2-fenil-hidrochinonă și conjugații acestora. În plus, Autoritatea a concluzionat că notificatorul ar trebui să trimită două studii suplimentare privind reziduurile la citrice, precum și studii validate privind stabilitatea la depozitare. Referitor la utilizarea notificată la pere, Autoritatea nu a putut propune nicio LMR deoarece datele trimise referitoare la reziduuri nu au fost acceptabile. În absența unei LMR specifice, se aplică cea mai joasă limită de detecție analitică.

(3) Evaluarea riscului efectuată de Autoritate a luat în considerare cele mai recente informații referitoare la proprietățile toxicologice ale 2-fenil-fenolului. Acestea au arătat că o LMR de 5 mg/kg pentru citrice este acceptabilă în ceea ce privește siguranța consumatorilor pe baza unei evaluări a expunerii consumatorilor efectuată pe 27 de grupuri specifice de consumatori europeni. Evaluarea expunerii pe toată durata vieții prin consumul tuturor produselor alimentare care ar putea conține 2-fenil-fenol a arătat că nu există riscul ca doza zilnică acceptabilă (DZA) să fie depășită. Deoarece o doză acută de referință (DAR) nu este necesară pentru 2-fenil-fenol, nu a fost nevoie de evaluarea expunerii pe termen scurt.

(4) Comisia invită notificatorul să își prezinte observațiile referitoare la raportul științific al EFSA pentru 2-fenil-fenol, inclusiv cele referitoare la LMR propuse. Notificatorul și-a prezentat observațiile, acestea fiind examinate cu atenție.

(5) Pe baza raportului științific al Autorității și ținând cont de factorii relevanți pentru domeniul în cauză, LMR propuse îndeplinesc cerințele articolului 14 alineatul (2) din Regulamentul (CE) nr. 396/2005.

(6) Prin urmare, Regulamentul (CE) nr. 396/2005 ar trebui modificat în consecință.

(7) Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală și nu au întâmpinat nicio opoziție din partea Parlamentului European sau a Consiliului,

ADOPTĂ PREZENTUL REGULAMENT:

Articolul 1

Anexa II la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2

Prezentul regulament intră în vigoare la 1 ianuarie 2011.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 9 aprilie 2010. Pentru Comisie Președintele José Manuel BARROSO

(1) JO L 70, 16.3.2005, p. 1.

(2) JO L 230, 19.8.1991, p. 1.

(3) Raportul științific EFSA (2008) 217, Concluzii privind evaluarea inter pares a riscului de pesticid al substanței active 2-fenil-fenol (Conclusion regarding the peer review of the pesticide risk assessment of the active substance 2-phenylphenol) (finalizat la 19 decembrie 2008).